**Vierka Medveďová**

Narodila sa 15. 9. 1946 v Prahe. Štúdium na fakulte telesnej výchovy ukončila v roku 1970. Vydala sa za Štefana Medveďa – úspešného basketbalového trénera a nasledovala ho do Košíc, odkiaľ pochádzal. Počas manželstva sa im narodil syn Tomáš, ktorý pokračoval v športových šľapajach svojich rodičov a stal sa úspešným futbalistom.

Vierka Medveďová nastúpila na KTV PF 1.12.1970 – so špecializáciou moderná gymnastika – okrem toho viedla cvičenia povinnej, osobitnej, výberovej i fakultatívnej TV. Bola všestranná aj ako výborná volejbalistka. Nezabudnuteľné sú kurzy s aerobikom, redukčné kurzy na Zemplínskej Šírave, Krompachoch či v Maďarsku.

Pravidelne organizovala semináre v aerobiku, kde zabezpečila špičkových zahraničných cvičiteľov. Tieto semináre mali veľký ohlas a problém bol akurát v tom, že pre obmedzenú kapacitu telocvične sa na seminár nedostali všetci, ktorí mali záujem o cvičenie. Zúčastňovala sa seminárov doma aj v zahraničí a poznatky z nich aplikovala na svojich hodinách aerobiku a na školeniach cvičiteľov a inštruktorov aerobiku. Vyškolila množstvo inštruktorov.

Zaviedla viaceré formy aerobiku. Jej celoživotným poslaním a dielom bolo rozšíriť aerobik na východnom Slovensku a hlavne na UPJŠ v Košiciach, ktorý bol za jej pôsobenia na špičkovej úrovni nielen vo Východoslovenskom kraji ale aj v rámci býv. ČSSR.

V roku 2002 absolvovala seminár *Feldenkraisovej metódy číže Pohybom k sebauvedomeniu.* V marci 2007 ju vybrali ako reprezentantku Slovenska na projektové stretnutie na Grand Canárii.

Vierka Medveďová mala široký záber – bola dlhoročná koordinátorka a lektorka Univerzity tretieho veku. Zapájala sa v činnosti Českého spolku v Košiciach. Pre svoju otvorenosť, priamosť, profesionálny prístup k práci bola medzi spolupracovníkmi KTV ako aj zverencami obľúbená. Jej prvé cvičenia, vtedy ešte rytmickej gymnastiky sa uskutočnili v tejto telocvični. Vierka organizovala aj letné sústredenia s aerobikom pri mori. Postupom času sa zameriavala viac na cvičenie seniorov. Zorganizovala pre nich rekondičný pobyt v Chorvátskom stredisku VODICE, čo sa jej stalo aj osudným, na svojej poslednej ceste dňa 7. 9. 2008 v ranných hodinách jej dotĺklo srdce, keď autobus narazil do mostného piliera pri meste Gospič.

Vierka, nikdy si neodišla, ostávaš stále medzi nami, v našich srdciach a spomienkach.

**Česť tvojej pamiatke.**